32004R0753
L 118/23
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 753/2004 НА КОМИСИЯТА
от 22 април 2004 година
за изпълнение на Решение № 1608/2003/ЕО на Европейския парламент и на Съвета относно статистически данни в научно-технологичната област
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1608/2003/ЕО на Европейския парламент и на Съвета от 22 юли 2003 г. относно създаването и развитието на статистически данни на Общността в научно-технологичната област (1), и по-специално член 3, от него;
като има предвид, че:
(1)
Необходимо е да се приемат мерки за осъществяването на отделни статистически действия, както е определено в член 2 от Решение № 1608/2003/ЕО; тези действия са необходими с цел създаване на статистика на Общността относно науката, техниката и иновациите.
(2)
Статистическата програма на Общността представлява рамката за изготвянето на всички статистически данни на Общността, а Решение № 2367/2002/ЕО на Европейския парламент и на Съвета от 16 декември 2002 г. относно статистическата програма на Общността за периода 2003-2007 г. (2) изрично определя работната програма за изготвянето и усъвършенстването на статистически данни в научно-технологичната област за периода 2003-2007 г.
(3)
Необходимо е да се осигури съгласуваност между статистиката на Общността в научно-технологичната област и други международни стандарти, което изисква да се отчита дейността, извършвана от Организацията за икономическо сътрудничество и развитие (ОИСР) и други международни организации.
(4)
При изпълнението на Решение № 1608/2003/ЕО е нужно да се има предвид рамката, предвидена с Регламент (ЕО) № 322/97 на Съвета от 17 февруари 1997 г. относно статистиката на Общността (3), когато се определят разпоредби относно достъпа до административните източници и статистическата поверителност.
(5)
Предвидените в настоящия регламент мерки са в съответствие със становището на Статистическия програмен комитет,
ПРИЕ НАСТОЯЩИЯ РЕГЛАМЕНТ:
Член 1
Мерките за прилагане на Решение № 1608/2003/ЕО относно статистиката на Общността в научно-технологичната област се установяват в настоящия регламент.
Член 2
1. Настоящият регламент обхваща следните области:
а)
статистика относно изследванията и развитието;
б)
статистика относно публичните бюджетни средства или разходи относно изследванията и развитието (ПБСРИР);
в)
статистика относно човешките ресурси в науката и технологиите, включително статистика относно пол и мобилност (ЧРНТ), статистика относно патенти, статистика относно високотехнологични отрасли и услуги, основаващи се на знанието и друга статистика относно науката и технологиите.
За областите, изброени в букви а) и б), списъците на статистическите променливи, обхванатите дейности и сектори, разбивките на резултатите, периодичността, сроковете за предаване на данни, пилотните проучвания за разработката inter alia на нови променливи и други конкретни дейности, които следва се предприемат, както и преходният период, са посочени в раздели 1 и 2 от приложението.
За областите, изброени в буква в), необходимите данни се вземат предимно от съществуващи статистически или други източници на данни, в съответствие с раздел 3 на приложението.
2. Въз основа на заключенията в докладите, представени на Европейския парламент и на Съвета съгласно член 5 от Решение № 1608/2003/ЕО, списъците на статистическите променливи, обхванатите дейности и сектори, разбивките на резултатите, периодичността, сроковете за предаване на данни, списъка на пилотните проучвания и други характеристики, посочени в приложението към настоящия регламент, при необходимост се преразглеждат периодично по реда на член 4 на същото решение.
Член 3
Държавите-членки събират необходимите данни, като използват комбинация от различни източници, като например извадкови проучвания, административни източници на данни или други източници на данни. По отношение на процедурите относно качеството или процедурите за статистическо прогнозиране, другите източници на данни следва да бъдат най-малкото равностойни на проучвания на базата на извадки или на административни източници на данни.
Член 4
Изброените в приложението статистически области се основават на хармонизирани понятия и определения, съдържащи се в най-актуалните версии на Наръчника на Фраскати, Наръчника от Канбера или други хармонизирани стандарти.
Държавите-членки следва да прилагат тези хармонизирани понятия и определения спрямо статистическите данни, които се изготвят.
В докладите, представяни пред Европейския парламент и Съвета съгласно член 5 от Решение № 1608/2003/ЕО се прави връзка с понятията и определенията и техните приложения.
Член 5
Държавите-членки предават променливите, посочени в раздели 1 и 2 от приложението на Комисията (Евростат), като използват стандартен формат на предаване, определен от Комисията (Евростат) в сътрудничество с тях.
Член 6
Оценката на качеството се извършва от държавите-членки и Комисията (Евростат).
Държавите-членки предават на Комисията (Евростат), при искане от нейна страна, информацията, определена в приложението, необходима за оценяването на качеството на статистическите данни, които са нужни за изпълнението на изискванията за отчетност по член 5 от Решение № 1608/2003/ЕО.
Член 7
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 22 април 2004 година.